EL Επίσημη Εφημερίδα της Ευρωπαϊκής Ένωσης C 38/32

Δημοσίευση αίτησης σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

2012/C 38/15

Η παρούσα δημοσίευση παρέχει το δικαίωμα ένστασης κατά την έννοια του άρθρου 7 του κανονισμού (ΕΚ) αριθ. 510/2006 του Συμβουλίου (1). Η δήλωση ένστασης υποβάλλεται στην Επιτροπή εντός εξαμήνου από την ημερομηνία της παρούσας δημοσίευσης

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

«ISLE OF MAN QUEENIES»

Αριθ. ΕΚ: UK-PDO-0005-0855-08.02.2011

ΠΓΕ ( ) ΠΟΠ ( X )

1. Ονομασία:

«Isle of Man Queenies»

2. Κράτος μέλος ή τρίτη χώρα:

Ηνωμένο Βασίλειο

3. Περιγραφή του γεωργικού προϊόντος ή του τροφίμου:

3.1. Τύπος προϊόντος:

Κλάση 1.7: Νωπά ψάρια, μαλάκια και μαλακόστρακα και προϊόντα αυτών

3.2. Περιγραφή του προϊόντος για το οποίο ισχύει η ονομασία υπό 1:

Η ονομασία «Isle of Man Queenies» αποδίδεται στα καλόχτενα που αλιεύονται στα ύδατα της Νήσου του Μαν «Isle of Man».

Το καλόχτενο (Aequipecten opercularis) είναι ένα μετρίου μεγέθους είδος χτενιού, ένα βρώσιμο «θαλάσσιο δίθυρο μαλάκιο» της οικογένειας Pectinidae (Κτενίδες). Το όστρακο μπορεί να έχει ποικίλα χρώματα, όπως κίτρινο, πορτοκαλί, κόκκινο, καστανό, πορφυρό και να φθάσει σε μέγιστη διάμετρο 90 mm. Οι δύο θυρίδες φέρουν περίπου 19-22 πλατιές ακτινωτές αύλακες με πολυάριθμους ομόκεντρους δακτύλιους που καλύπτουν ολόκληρη την επιφάνεια του όστρακου. Η σάρκα ή κυρίως σώμα του χτενιού, πολύ μικρότερο από αυτό του είδους Pecken maximus (μεγάλο χτένι ή χτένι του Ατλαντικού), είναι ένας κυκλικός μυς, κυλινδρικού σχήματος, διαμέτρου 20 mm και ύψους 15 mm. Η σάρκα είναι αδιαφανής/υπόλευκη. Στο σώμα είναι συνδεδεμένες οι γονάδες, σε σχήμα ημισελήνου, αποτελούμενες από δύο τμήματα, χρώματος πορτοκαλί ή λευκού. Τα καλόχτενα «Isle of Man Queenies» μπορούν να προσφέρονται με ή χωρίς γονάδες.

Τα καλόχτενα «Isle of Man Queenies» αλιεύονται στα χωρικά ύδατα της Νήσου του Μαν, κυρίως από πλοία νηολογημένα στο νησί. Εντούτοις, και άλλα πλοία που διαθέτουν την κατάλληλη άδεια μπορούν να τα αλιεύουν και να τα εκφορτώνουν στη Νήσο του Μαν. Τα καλόχτενα «Isle of Man Queenies» στη συνέχεια εκφορτώνονται και μεταποιούνται στη Νήσο του Μαν.

Τα προϊόντα διατίθενται προς πώληση υπό διάφορες μορφές:

— συσκευασμένα με φυσικό τρόπο «στεγνά» (χωρίς διαβροχή)

— ή συσκευασμένα ατομικά σε ταχεία κατάψυξη (IQF)

— ή νωπά ή κατεψυγμένα, «με μια θυρίδα» (συνδεδεμένα σε μία από τις δυο θυρίδες του όστρακου)

— χύμα ή συσκευασμένα υπό κενό — αναλόγως των απαιτήσεων των πελατών

— με μέγεθος και βάρος εμπορικής διάθεσης ανάλογα με τις απαιτήσεις των πελατών.

3.3. Πρώτες ύλες (μόνο για μεταποιημένα προϊόντα):

—

3.4. Ζωοτροφές (μόνο για προϊόντα ζωικής προέλευσης):

—

3.5. Συγκεκριμένα στάδια της παραγωγής που πρέπει να εκτελούνται εντός της οριοθετημένης γεωγραφικής περιοχής:

Αλιεία/συλλογή των καλόχτενων

Τα καλόχτενα «Isle of Man Queenies» μπορούν να συλλέγονται μόνο κατά την «εποχή των χτενιών», η οποία ξεκινάει παραδοσιακά την 1η Ιουνίου. Αυτό οφείλεται εξ ολοκλήρου στη φυσιολογία του ζώου και στις ασυνήθεις μεθόδους που χρησιμοποιούνται για την αλίευσή του. Τα περισσότερα είδη χτενιών αλιεύονται με κάποιου είδους δράγα, που «σαρώνει» το βυθό αποσπώντας τα χτένια που είναι προσκολλημένα σε αυτόν. Τα καλόχτενα «Isle of Man Queenies», όμως, συλλέγονται με τη χρήση ελαφριάς τράτας. Η τεχνική αυτή στηρίζεται στην αντίδραση φυγής των καλόχτενων «Isle of Man Queenies» όταν τα αγγίζει μια ελαφριά αλυσίδα που σύρεται προηγούμενη ελαφρώς από το δίχτυ. Τότε τα χτένια τινάζονται προς τα πάνω κλείνοντας τις θυρίδες με αποτέλεσμα να καταλήγουν μέσα στο δίχτυ. Καθώς η αντίδραση φυγής είναι πολύ αργή όταν το νερό βρίσκεται σε χαμηλή θερμοκρασία, η αλιεία με τράτα είναι βιώσιμη μόνον από Ιούνιο έως Δεκέμβριο, όταν οι θερμοκρασίες των υδάτων είναι οι μέγιστες. Τα έτη κατά τα οποία η άνοιξη είναι ιδιαιτέρως ψυχρή, η θερμοκρασία των υδάτων δεν αυξάνεται επαρκώς πριν τα μέσα Ιουνίου.

Αυτή η διαφορετική μέθοδος παρουσιάζει το πλεονέκτημα, σε σχέση με την αλίευση με δράγα, ότι αποφεύγεται η εισχώρηση άμμου στο όστρακο κατά τη συλλογή. Το αποτέλεσμα είναι να λαμβάνεται προϊόν με σάρκα πολύ καλύτερης ποιότητας σε σύγκριση με τα χτένια που συλλέγονται με δράγα, η απόδοση σε σάρκα να είναι πολύ καλύτερη και, επιπλέον, τα χτένια που επιστρέφονται στο βυθό, να έχουν πολύ υψηλό ποσοστό επιβίωσης, σε αντίθεση με εκείνα που συλλέγονται με δράγα, στα οποία η θνησιμότητα μετά την απόρριψη μπορεί να είναι πολύ υψηλή.

Στάδια της παραγωγής

α) Τα καλόχτενα «Isle of Man Queenies» συλλέγονται με τράτα της οποίας τα δίχτυα έχουν οπές διαμέτρου 80 έως 90 mm· η πλύση και διαλογή των αλιευμάτων γίνεται επί του πλοίου.

β) Τα καλόχτενα «Isle of Man Queenies» διατηρούνται σε πάγο ή ψύχονται επί του πλοίου εντός δύο ωρών από την αλίευση.

γ) Τα αλιευτικά σκάφη εκφορτώνουν τα αλιεύματα στα λιμάνια Peel, Ramsey, Douglas και Port St Mary.

δ) Εντός δύο ωρών από την εκφόρτωσή τους, τα καλόχτενα «Isle of Man Queenies» μεταφέρονται με κλειστά φορτηγά σε εργοστάσιο μεταποίησης που βρίσκεται στη Νήσο του Μαν, όπου ψύχονται κατά τη διάρκεια της νύχτας.

ε) Την επομένη, ανοίγεται το όστρακο των καλόχτενων «Isle of Man Queenies» χειρωνακτικά με ένα πλατύ μεταλλικό μαχαίρι.

στ) Η σάρκα αφαιρείται και πλένεται χειρωνακτικά δυο φορές — η πλύση είναι ταχύτατη ώστε να αποφεύγεται η απορρόφηση νερού από τη σάρκα.

ζ) Οι γονάδες αφήνονται ανέπαφες.

η) Η σάρκα των καλόχτενων ζυγίζεται.

θ) Το προϊόν συσκευάζεται με φυσικό τρόπο «στεγνό» (χωρίς διαβροχή) ή υποβάλλεται σε ταχεία κατάψυξη στους – 35 °C.

Με μία θυρίδα

Τα στάδια α) έως γ) είναι ίδια με τα προαναφερόμενα.

δ) Το όστρακο ανοίγεται χειρωνακτικά με ένα πλατύ μεταλλικό μαχαίρι· απορρίπτεται η μία θυρίδα, καθώς και τα βράγχια, το στομάχι και ο μανδύας.

ε) Η σάρκα και οι γονάδες αφήνονται στο όστρακο.

στ) Το προϊόν υποβάλλεται σε ταχεία κατάψυξη ή πωλείται νωπό, ατομικά.

3.6. Ειδικοί κανόνες για τον τεμαχισμό, το τρίψιμο, τη συσκευασία κ.λπ.:

—

3.7. Ειδικοί κανόνες για την επισήμανση:

—

4. Συνοπτική οριοθέτηση της γεωγραφικής περιοχής:

Η Νήσος του Μαν

Τα καλόχτενα «Isle of Man Queenies» αλιεύονται από μεγάλες συναθροίσεις που βρίσκονται στα χωρικά ύδατα της Νήσου του Μαν. Η περιοχή αυτή έχει έκταση 3 917 τετραγωνικών χιλιομέτρων και νομικά εκτείνεται σε 12 ναυτικά μίλια ή έως τη μέση γραμμή, υπολογιζόμενα από τη βασική γραμμή της Νήσου του Μαν.

5. Δεσμός με τη γεωγραφική περιοχή:

5.1. Ιδιαιτερότητα της γεωγραφικής περιοχής:

Περιβάλλον

Χάρη στη ρυθμιστική δράση του ρεύματος του Κόλπου, το οποίο αυξάνει τις θερμοκρασίες, το κλίμα στη Νήσο του Μαν είναι ήπιο. Τα καλοκαίρια είναι γενικά δροσερά και σχετικά ηλιόλουστα, ενώ οι χειμώνες είναι ήπιοι και υγροί και σπάνια σημειώνονται παγετοί και χιονοπτώσεις.

Τα καλόχτενα «Isle of Man Queenies» αλιεύονται σε μεγάλα αποθέματα που βρίσκονται στα χωρικά ύδατα της Νήσου του Μαν. Τα καλόχτενα έχουν ιδιαίτερες προτιμήσεις όσον αφορά το ενδιαίτημά τους και διαβιώνουν σε συναθροίσεις στην περιοχή που περιβάλλει τη Νήσο του Μαν. Λόγω της σχετικής ακινησίας των καλόχτενων, η γεωγραφική θέση των συναθροίσεων παραμένει σχετικά αμετάβλητη. Οι συναθροίσεις μπορούν να είναι μόνιμες, με ακριβή θέση και να διαχωρίζονται από σαφώς διακριτές περιοχές που είναι ακατάλληλες για τη διαβίωση των χτενιών.

Η ύπαρξη των συναθροίσεων έχει τεκμηριωθεί στη Νήσο του Μαν εδώ και πολλές γενιές. Οι πρώτες αναφορές στην παρουσία άφθονων πληθυσμών καλόχτενων γύρω από τη Νήσο του Μαν περιλαμβάνονται στο έργο «Marine Fauna of the Isle of Man» (Moore, 1937). Μόνο σε περιορισμένο αριθμό μεγάλων περιοχών που ανήκουν στη γεωγραφική περιοχή εξάπλωσης των καλόχτενων ο πληθυσμός τους είναι αρκετά μεγάλος ώστε να προσφέρονται για εμπορική εκμετάλλευση. Οι περιοχές αυτές συνήθως διαχωρίζονται μεταξύ τους από τμήματα που είναι περιβαλλοντικά ακατάλληλα για τη διαβίωση του είδους. Κάθε μία από τις περιοχές περιλαμβάνει συνήθως συναθροίσεις, έκτασης πολλών τετραγωνικών χιλιομέτρων ορισμένες φορές, στις οποίες τα καλόχτενα είναι αφθονότερα απ’ ότι σε άλλες περιοχές.

Ποιότητα και θερμοκρασία των υδάτων

Οι συναθροίσεις καλόχτενων στα χωρικά ύδατα της Νήσου του Μαν περιβάλλονται από ύδατα υψηλής ποιότητας όσον αφορά τους οργανικούς και τους ανόργανους ρύπους. Η χρονοσειρά βασικών περιβαλλοντικών δειγματοληψιών θαλασσίων υδάτων στα ανοικτά της Νήσου του Μαν είναι η παλαιότερη μεταξύ των Βρετανικών Νήσων, καθώς άρχισε στις αρχές του 20ού αιώνα. Το σύνολο των περιβαλλοντικών και βιολογικών παραμέτρων που παρακολουθούνται διευρύνθηκε λόγω της επιστημονικής προόδου και, σήμερα, οι αρχές της Νήσου του Μαν παρακολουθούν πολυάριθμες μεταβλητές, όπως οι θρεπτικές ύλες, τα βακτήρια, το φυτοπλαγκτόν και οι φυτοπλαγκτονικές τοξίνες.

Χάρη στην επιστημονική έρευνα που διεξάγεται από το 1904, η Νήσος του Μαν αποδεδειγμένα διαθέτει σταθερά υψηλή ποιότητα υδάτων.

Το εύρος της παλίρροιας γύρω από τη Νήσο του Μαν είναι το μεγαλύτερο στη Δυτική Ευρώπη. Αυτό το μεγάλο παλιρροϊκό εύρος, σε συνδυασμό με το χαμηλό θαλάσσιο βάθος γύρω από τη νήσο έχει ως αποτέλεσμα να είναι τα παλιρροϊκά κύματα εξαιρετικά ισχυρά γύρω από τη Νήσο του Μαν. Παρόλο που δημιουργούν ιδιαίτερες δυσκολίες στους αλιείς που χρησιμοποιούν τις ελαφρές τράτες, τα κύματα αυτά εξασφαλίζουν επίσης στα καλόχτενα τη συνεχή προσφορά πλαγκτονικής τροφής, καθώς αυτή περνάει από πάνω από αυτά, στοιχείο που συμβάλλει στην ταχεία ανάπτυξή τους και στην κατανομή κατά το πλαγκτονικό στάδιο της προνύμφης.

Παράδοση

Η αλιεία είναι μια παραδοσιακή δραστηριότητα της Νήσου του Μαν. Έτσι, από τον 16ο αιώνα, η αλιεία της ρέγγας ήταν εδραιωμένη και οργανωμένη. Η αλίευση των χτενιών αρχικά ξεκίνησε στα μέσα του 19ου αιώνα, όταν τα χτένια χρησιμοποιούνταν ως δόλωμα στα παραγάδια αλίευσης γάδου.

Οι συναθροίσεις χτενιών αποτελούσαν τότε περιοχές άφθονης τροφής για τον γάδο. Κατά τη δεκαετία του 1960, οι αλιείς της Νήσου του Μαν άρχισαν να εξετάζουν τη δυνατότητα αλίευσης των χτενιών. Το 1969 εκφορτώθηκαν στο λιμάνι του Peel τα πρώτα χτένια που είχαν αλιευτεί για εμπορικούς σκοπούς, και σύντομα αναγνωρίστηκαν ως εκλεκτό έδεσμα.

Οι αλιείς σύντομα ονομάτισαν καθεμία από τις συναθροίσεις που περιβάλλουν το νησί τους με ονόματα όπως: Lower Chickens, Higher Chickens, Warts Bank και Burrow Head.

Ο αλιευτικός στόλος της Νήσου του Μαν περιλάμβανε περίπου 60 πλοία το 1971, ημερομηνία κατά την οποία η παραγωγή έφθασε στο απόγειό της ανερχόμενη σε 7 500 τόνους περίπου (ζωντανό βάρος). Το μεγαλύτερο τμήμα της παραγωγής αυτής εξαγόταν στην Αμερική.

5.2. Ιδιοτυπία του προϊόντος:

Το καλόχτενο (Aequipecten opercularis), ένα είδος χτενιού μετρίου μεγέθους, είναι βρώσιμο δίθυρο μαλάκιο της οικογένειας των Κτενιδών (Pectinidae). Το όστρακο μπορεί να έχει ποικίλα χρώματα, όπως κίτρινο, πορτοκαλί, κόκκινο, καστανό, πορφυρό και να φθάσει σε μέγιστη διάμετρο 90 mm. Η σάρκα, ή κυρίως σώμα, του χτενιού είναι πολύ μικρότερο από αυτό του είδους Pecken maximus (μεγάλο χτένι ή χτένι του Ατλαντικού), που είναι διαφορετικό είδος. Πρόκειται για έναν κυκλικό μυ, κυλινδρικού σχήματος με διάμετρο 20 mm και ύψος 15 mm. Η σάρκα, υπόλευκου χρώματος, είναι αδιαφανής. Στο σώμα είναι συνδεδεμένες οι γονάδες, σε σχήμα ημισελήνου, αποτελούμενες από δύο τμήματα, χρώματος πορτοκαλί ή λευκού. Μαγειρεμένα τα χτένια «Isle of Man Queenies» έχουν σαρκώδη σύσταση, σφικτή και ελαστική, που παραμένει υγρή. Διακρίνονται από τα άλλα χτένια λόγω της μοναδικής γλυκιάς γεύσης τους, με λεπτό άρωμα και απαλή αίσθηση θάλασσας. Τα χτένια «Isle of Man Queenies» αλιεύονται με ελαφρά τράτα στα χωρικά ύδατα της Νήσου του Μαν, κυρίως από σκάφη νηολογημένα στη νήσο. Στη συνέχεια εκφορτώνονται, μεταποιούνται και συσκευάζονται επιτόπου.

Τα χτένια «Isle of Man Queenie» είναι ένα είδος με ταχεία ανάπτυξη και μεγάλη διάρκεια ζωής η οποία σπανίως υπερβαίνει τα πέντε έτη. Φθάνουν στο εμπορικό τους μέγεθος (55 mm) σε δύο ή τρία έτη, αναλόγως της ποσότητας μικροφυκών στη στήλη ύδατος που αποτελούν την τροφή τους.

Χάρη στη ρυθμιστική επίδραση του ρεύματος του Κόλπου, που αυξάνει τις θερμοκρασίες, στη Νήσο του Μαν επικρατεί ήπιο κλίμα. Τα χτένια «Isle of Man Queenies» έχουν ιδιαίτερες προτιμήσεις όσον αφορά το ενδιαίτημά τους και διαβιούν σε συναθροίσεις γύρω από τη Νήσο του Μαν. Λόγω της σχετικής ακινησίας των καλόχτενων, η γεωγραφική θέση των συναθροίσεων παραμένει σχετικά αμετάβλητη. Οι συναθροίσεις μπορούν να είναι μόνιμες, με ακριβή θέση και να διαχωρίζονται από σαφώς διακριτές περιοχές που είναι ακατάλληλες για τη διαβίωση των χτενιών

5.3. Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με συγκεκριμένη ποιότητα, με τη φήμη ή άλλα χαρακτηριστικά του προϊόντος (για τις ΠΓΕ):

Λόγω των περιβαλλοντικών συνθηκών — ποιότητα και θερμοκρασία του νερού, ισχύς των παλιρροϊκών ρευμάτων και παρουσία κατάλληλης φυτοπλαγκτονικής τροφής — που επικρατούν στα χωρικά ύδατα της Νήσου του Μαν, τα χτένια «Isle of Man Queenies» αφθονούν πάντοτε και η ταχεία ανάπτυξή τους έχει ως αποτέλεσμα να είναι η σάρκα τους ιδιαιτέρως γευστική. Επιπλέον, τα όστρακα περιέχουν περισσότερη σάρκα απ’ ότι τα όστρακα άλλων χτενιών διαφορετικής προέλευσης. Η τυπική απόδοση σε σάρκα των χτενιών «Isle of Man Queenies» φθάνει γενικά το 12 έως 14 %, σε σύγκριση με το 6 έως 8 % για τα καλόχτενα άλλων περιοχών.

Η αλιεία είναι μια παραδοσιακή δραστηριότητα της Νήσου του Μαν. Έτσι, από τον 16ο αιώνα, η αλίευση της ρέγγας ήταν εδραιωμένη και οργανωμένη. Η αλίευση των χτενιών αρχικά ξεκίνησε στα μέσα του 19ου αιώνα, όταν τα χτένια χρησιμοποιούνταν ως δόλωμα στα παραγάδια αλίευσης γάδου.

Οι συναθροίσεις χτενιών αποτελούσαν τότε περιοχές άφθονης τροφής για τον γάδο. Καθώς τα αλιευτικά αποθέματα μειώθηκαν κατά τη δεκαετία του 1960, οι αλιείς της Νήσου του Μαν άρχισαν να εξετάζουν τη δυνατότητα αλίευσης των χτενιών. Το 1969 εκφορτώθηκαν στο λιμάνι του Peel τα πρώτα χτένια που είχαν αλιευτεί για εμπορικούς σκοπούς, και σύντομα αναγνωρίστηκαν ως εκλεκτό έδεσμα.

Στις αρχές της δεκαετίας του 1980, η Νήσος του Μαν άρχισε να οργανώνει νέες αγορές στη Γαλλία και την Ισπανία, στις οποίες τα χτένια πωλούνταν μαζί με τις γονάδες. Σήμερα, τα χτένια «Isle of Man Queenies» διατίθενται στην αγορά στο Ηνωμένο Βασίλειο, στη Γαλλία, την Ιταλία και την Ισπανία. Οι μεταποιητές προσπαθούν μονίμως να διεισδύσουν σε νέες αγορές ποιότητας, αλλά η παραγωγή θα παραμείνει πάντοτε περιορισμένη λόγω της φυσικής παραγωγικότητας των συναθροίσεων και της ανάγκης να εξασφαλιστεί η μελλοντική βιωσιμότητα των αποθεμάτων.

Στα καλόχτενα «Isle of Man Queenies» απονεμήθηκε το 2011 το βραβείο «Sustainable Seafood of the Year Award» (βραβείο για το αειφόρο θαλασσινό τρόφιμο του έτους) κατά την ετήσια εκδήλωση που διοργανώνεται στο Billingsgate (Λονδίνο) με τη συμμετοχή συγγραφέων σε θέματα γαστρονομίας, αγοραστών θαλασσινών προϊόντων, ιδιοκτητών εστιατορίων και περιβαλλοντικών ΜΚΟ. Αυτό το σημαντικό βραβείο απονέμεται μετά από 20λεπτη παρουσίαση του αειφόρου χαρακτήρα του αλιευτικού προϊόντος τους στην οποία προβαίνουν όσοι έχουν προκριθεί στην τελική φάση του διαγωνισμού. Περισσότερες πληροφορίες για το εν λόγω βραβείο διατίθενται στην ιστοσελίδα: http://www.seafoodtraining.org/celebrating_sustainable_seafood_at_billingsgate_school.htm

Ο λόγος για τον οποίο το εν λόγω βραβείο απονεμήθηκε στη Νήσο του Μαν είναι ότι αυτή επέτυχε να αποδείξει, βάσει επιστημονικών εργασιών που πραγματοποιήθηκαν από τρίτους και των οποίων τα αποτελέσματα έχουν δημοσιευθεί, ότι οι ισχυρισμοί για τον αειφόρο χαρακτήρα του προϊόντος ευσταθούν. Οι ίδιες επιστημονικές εργασίες χρησιμοποιήθηκαν στο πλαίσιο της διαδικασίας διαπίστευσης των καλόχτενων «Isle of Man Queenies» από το Συμβούλιο Επιστασίας των Θαλασσών (Marine Stewardship Council), διαδικασία η οποία θα ολοκληρωθεί σύντομα. Στις 20 Μαΐου 2011, η αλιεία των καλόχτενων «Isle of Man Queenies» διαπιστεύθηκε επισήμως από το Συμβούλιο Επιστασίας των Θαλασσών. Πρόκειται για την πρώτη διαπίστευση αλιείας χτενιών στο βόρειο ημισφαίριο και τη δεύτερη παγκοσμίως. Περισσότερες πληροφορίες για την διαπίστευση και τα πορίσματα των αξιολογητών διατίθενται στην ιστοσελίδα: http://www.msc.org/track-a-fishery/in-assessment/north-east-atlantic/isle-of-man-queen-scallop

Παραπομπή στη δημοσίευση των προδιαγραφών:

[Άρθρο 5 παράγραφος 7 του κανονισμού (ΕΚ) αριθ. 510/2006]

http://archive.defra.gov.uk/foodfarm/food/industry/regional/foodname/products/documents/isle-of-man-queenie-pdo.pdf

(1) ΕΕ L 93 της 31.3.2006, σ. 12.